ההתנהלות הפרועה של סניגורי הנאשמים במשפט המו"לים היא התגלמות רוח נתניהו • הרס התקשורת, לא רק כלי התקשורת, אלא התקשורת בין אדם לאדם
זוהי דוגמה לערעור המרקם החברתי שבלעדיו החיים בצוותא מתדרדרים ל"מצב טבע" אלים, אומלל וקצר ימים. ערעור כזה אפשרי רק בזכות הכסף הגדול שמאפשר לקנות הגנה כה אגרסיבית. פלילי או לא – אנחנו עוד לא יודעים, אבל דבר אחד ברור: ככה אי-אפשר לחיות בצורה תרבותית. כך תקשורת איננה אפשרית. לא באולם בית-המשפט, לא בכלי התקשורת ולא בחברה בישראל. לצד דיוק, הנדבך החשוב ביותר של אמיתיות, קרי, הרצון והיכולת להגיע לאמת, הוא כנות. וזה בדיוק מה שלא היה בדיון באולם בית-המשפט המחוזי בירושלים: ניסיון אמיתי לברר את האמת. היתה הפרעה בלתי פוסקת לעדות עם אינספור התנגדויות ממושכות, בשם זכויות הנאשם ובהתאם לדין לכאורה. היה ניסיון לשבש את העדות, לערער אותה, להטיל בה דופי.